PATVIRTINTA

Rokiškio rajono savivaldybės tarybos

 2024 m. kovo 28 d. sprendimu Nr. TS-53

**FINANSINĖS PARAMOS GYDYTOJAMS REZIDENTAMS IR STUDIJUOJANTIEMS SVEIKATOS PRIEŽIŪROS SPECIALISTAMS, PLANUOJANTIEMS ATVYKTI DIRBTI Į ROKIŠKIO RAJONO ASMENS SVEIKATOS PRIEŽIŪROS ĮSTAIGAS, SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Finansinės paramos gydytojams rezidentams, studijuojantiems sveikatos priežiūros specialistams planuojantiems atvykti dirbti į Rokiškio rajono asmens sveikatos priežiūros įstaigas, kurių steigėjas yra Rokiškio rajono savivaldybės taryba, skyrimo tvarkos aprašas (toliau – Aprašas) nustato finansinės paramos dydį ir finansinės paramos skyrimo tvarką gydytojams rezidentams, studijuojantiems sveikatos priežiūros specialistams ir visuomenės sveikatos specialistams, siekiant pritraukti dirbti Rokiškio rajone esančiose asmens ir visuomenės sveikatos priežiūros įstaigose.

2. Aprašo tikslas – nustatyti finansinės paramos skyrimo planuojantiems atvykti dirbti gydytojams rezidentams, studijuojantiems sveikatos priežiūros specialistams ir visuomenės sveikatos specialistams į Rokiškio rajono asmens sveikatos priežiūros įstaigas (toliau – ASPĮ) ir visuomenės sveikatos priežiūros įstaigą (toliau – VSB) tvarką, siekiant skatinti atvykti dirbti į ASPĮ ir VSB tam, kad būtų užtikrintas kokybiškas ir prieinamas asmens ir visuomenės sveikatos priežiūros paslaugų teikimas Rokiškio rajono gyventojams.

3. Apraše vartojamos sąvokos:

3.1. **ASPĮ** – visos Rokiškio rajone esančios asmens sveikatos priežiūros įstaigos (kurių steigėjas Rokiškio rajono savivaldybės taryba), sudariusios paslaugų teikimo sutartis su teritorine ligonių kasa;

3.2. **VSB** – Rokiškio rajono savivaldybės visuomenės sveikatos biuras.

3.3. **Rezidentūros studijų apmokėjimas –** rezidentūros studijų apmokėjimas gydytojams rezidentams pagal rezidentūros išlaidų sąmatą, skirtas rezidentūros studijų Lietuvos Respublikos universitetuose apmokėjimo išlaidoms dengti, kai studijų valstybė nefinansuoja.

3.4. **Sveikatos priežiūros specialistų studijų** **apmokėjimas** – asmens sveikatos priežiūros specialisto, kaip apibrėžta LR asmens sveikatos priežiūros praktikos įstatyme, taip pat slaugytojų, akušerių, laborantų (toliau – sveikatos priežiūros specialistas) studijų programos apmokėjimas pagal studijų išlaidų sąmatą, skirtas studijų Lietuvos Respublikos universitetuose / aukštosiose mokyklose ar kolegijose apmokėjimo išlaidoms dengti, kai studijų valstybė nefinansuoja.

3.5. **Visuomenės sveikatos specialistų studijų apmokėjimas** – visuomenės sveikatos studijų apmokėjimas pagal studijų išlaidų sąmatą, skirtas studijų Lietuvos Respublikos universitetuose apmokėjimo išlaidoms dengti, kai studijų valstybė nefinansuoja.

4. Kitos Apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

**II SKYRIUS**

**FINANSINĖS PARAMOS DYDIS IR JOS TAIKYMO TVARKA**

5. Finansinė parama gydytojui rezidentui:

5.1. gydytojui rezidentui rezidentūros studijos apmokamos pagal rezidentūros išlaidų sąmatą;

5.2. finansine parama pasinaudojęs gydytojas rezidentas įsipareigoja ASPĮ dirbti pagal savo specializaciją kaip gydytojas specialistas laikotarpį, proporcingą Rokiškio rajono savivaldybės biudžeto lėšomis finansuotam rezidentūros studijų laikotarpiui, nuo pirmos darbo dienos ASPĮ, ne mažiau vieno etato darbo krūviu (nėštumo ir gimdymo atostogų bei atostogų vaikui prižiūrėti ir privalomos karo tarnybos laikotarpis neįskaičiuojamas) ir deklaruoti gyvenamąją vietą Rokiškio rajone;

5.3. atsižvelgiant į asmens sveikatos priežiūros įstaigos galimybes, gydytojui rezidentui gali būti mokama stipendija iš asmens sveikatos priežiūros įstaigos papildomai uždirbamų lėšų.

6. Finansinė parama studijuojančiam sveikatos priežiūros specialistui (išskyrus gydytojus) – apmokama studijų programa pagal sutartyje nurodytą studijų kainą ir studijų išlaidų sąmatą. Finansine parama pasinaudoję studijuojantis sveikatos priežiūros specialistas įsipareigoja ASPĮ dirbti pagal savo specializaciją laikotarpį, proporcingą Rokiškio rajono savivaldybės biudžeto lėšomis finansuotam studijų programos laikotarpiui ne mažiau vieno etato darbo krūviu (nėštumo ir gimdymo atostogų bei atostogų vaikui prižiūrėti ir karo tarnybos laikotarpis neįskaičiuojamas) ir deklaruoti gyvenamąją vietą Rokiškio rajone.

7. Finansinė parama studijuojančiam visuomenės sveikatos specialistui – apmokama studijų programa pagal sutartyje nurodytą studijų kainą ir studijų išlaidų sąmatą. Finansine parama pasinaudoję studijuojantis visuomenės sveikatos specialistas įsipareigoja VSB dirbti pagal savo specializaciją po studijų baigimo ne trumpiau kaip 2 metus, ne mažiau vieno etato darbo krūviu (nėštumo ir gimdymo atostogų bei atostogų vaikui prižiūrėti ir karo tarnybos laikotarpis neįskaičiuojamas) ir deklaruoti gyvenamąją vietą Rokiškio rajone.

8. Nėštumo ir gimdymo atostogų bei atostogų vaikui prižiūrėti ir karo tarnybos metu finansinė parama nemokama. Jos mokėjimas tęsiamas grįžus tęsti studijų.

9. Gydytojui rezidentui, studijuojančiam sveikatos priežiūros ir visuomenės sveikatos specialistui šio Aprašo nustatyta tvarka finansinė parama gali būti skiriama tik vieną kartą.

10. Sveikatos priežiūros specialistui savomis lėšomis apmokėjus studijas, ASPĮ savo lėšomis gali kompensuoti studijų programos išlaidas pagal išlaidų sąmatą atitinkamai studijų trukmei. Po studijų baigimo sveikatos priežiūros specialistas įsipareigoja dirbti ASPĮ ne mažiau 1 etato krūviu tiek metų, už kiek jam bus kompensuojamos studijų išlaidos.

11. Visuomenės sveikatos specialistui savo lėšomis apmokėjus studijas, studijų programos išlaidos už apmokėtus semestrus nekompensuojamos.

12. Asmens sveikatos priežiūros įstaiga savo lėšomis gali kompensuoti gydytojui rezidentui gyvenamojo būsto Rokiškio rajone nuomos išlaidas. Būsto nuomos išlaidos gali būti kompensuojamos kai gydytojas rezidentas atlieka rezidentūrą Rokiškio rajono asmens sveikatos priežiūros įstaigoje.

13. ASPĮ kasmet iki gruodžio 1 d. pateikia Rokiškio rajono savivaldybės (toliau – Savivaldybė) merui trūkstamų sveikatos priežiūros specialistų sąrašą, kuris tvirtinamas Savivaldybės mero potvarkiu.

**III SKYRIUS**

**DOKUMENTŲ PATEIKIMO IR FINANSAVIMO TVARKA**

14. Nustatytos formos prašymą (priedas) 5, 6 ir 7 punktuose nurodytos finansinės paramos skyrimo ASPĮ ir VSB vadovas teikia Savivaldybės merui. Prie prašymo pridedami prašymo formoje nurodyti dokumentai.

15. Prašymas gali būti pateiktas paštu, elektroniniu būdu ar Savivaldybės administracijoje.

16. ASPĮ ir VSB prašymą nagrinėja Savivaldybės mero potvarkiu patvirtinta Finansavimo teikimo atvykstantiems dirbti į Rokiškio rajono savivaldybės sveikatos priežiūros įstaigas trūkstamos specialybės gydytojams, gydytojams rezidentams ir sveikatos priežiūros specialistams darbo grupė (toliau – Darbo grupė).

17. Darbo grupė savo darbe vadovaujasi Savivaldybės mero potvarkiu patvirtintais Darbo grupės nuostatais ir šiuo aprašu.

18. Darbo grupė apsvarsto ASPĮ ir VSB vadovo prašymą ir teikia Savivaldybės merui motyvuotą siūlymą:

18.1. skirti finansinę paramą;

18.2. neskirti finansinės paramos (nurodo neskyrimo motyvus).

19. ASPĮ ir VSB raštu informuojama apie priimtą sprendimą dėl finansavimo teikimo taikant finansinę paramą gydytojui rezidentui / studijuojančiam sveikatos priežiūros / visuomenės sveikatos specialistui.

20. ASPĮ su gydytoju rezidentu / studijuojančiu sveikatos priežiūros specialistu ir VSB su visuomenės sveikatos specialistu sudaro finansinės paramos teikimo sutartį, kurioje turi būti numatyti įsipareigojimai, šalių teisės ir pareigos, atsakomybė, sutarties nutraukimo tvarka ir pasekmės.

21. Pasirašytos sutarties su gydytoju rezidentu / studijuojančiu sveikatos priežiūros specialistu / visuomenės sveikatos specialistu kopija, patvirtinta teisės aktų nustatyta tvarka, per 10 dienų nuo sutarties pasirašymo dienos privalo būti pateikta Savivaldybės administracijai ir saugoma kaip neatsiejama Aprašo 23 punkte nurodytos sutarties dalis.

22. Už sutartinių įsipareigojimų įvykdymą atsakinga ASPĮ / VSB, pasiūliusi gydytojo rezidento/studijuojančio sveikatos priežiūros specialisto/visuomenės sveikatos specialisto kandidatūrą ir su juo sudariusi sutartį.

23. Savivaldybės administracijos direktorius ar jo įgaliotas asmuo pasirašo Savivaldybės biudžeto lėšų naudojimo sutartį su ASPĮ.

**IV SKYRIUS**

**APRAŠO ĮGYVENDINIMAS IR FINANSAVIMAS**

24. Aprašo įgyvendinimą koordinuoja Savivaldybės gydytojas.

25. Finansinės paramos lėšų apskaitą tvarko Savivaldybės administracijos Centralizuotos buhalterinės apskaitos skyrius.

26. Aprašui įgyvendinti lėšos skiriamos ir kiekvienais metais numatomos Savivaldybės Socialinės paramos ir sveikatos apsaugos paslaugų kokybės gerinimo programoje tvirtinant ar tikslinant savivaldybės biudžetą.

**V SKYRIUS**

**ATSAKOMYBĖ**

27. ASPĮ ir VSB vadovas privalo ne vėliau kaip per 10 darbo dienų raštu informuoti Savivaldybės administraciją, jeigu gydytojas rezidentas / studijuojantis sveikatos priežiūros specialistas / visuomenės sveikatos specialistas yra pašalinamas dėl jo kaltės iš Lietuvos Respublikos universiteto / aukštosios mokyklos ar kolegijos, nutraukia studijas Lietuvos Respublikos universitetuose / aukštosiose mokyklose ar kolegijose arba darbo santykius su ASPĮ ar VSB, nepraėjus šiame Apraše ir sutartyse su ASPĮ ar VSB nustatytiems terminams, arba yra atleidžiamas iš ASPĮ ar VSB darbo kodekso nustatyta tvarka.

28. Gydytojo rezidento rezidentūros studijų / studijuojančio sveikatos priežiūros specialisto/ visuomenės sveikatos specialisto studijų apmokėjimui visa skirta suma turi būti grąžinta ASPĮ / VSB, jeigu gydytojas rezidentas / studijuojantis sveikatos priežiūros specialistas / visuomenės sveikatos specialistas nutraukia studijas Lietuvos Respublikos universitetuose / aukštosiose mokyklose ar kolegijose arba pažeidžiami Aprašo 5.2 papunktis, 6 ar 7 punktai ir sutarties dėl finansavimo su ASPĮ / VSB sąlygos.

29. Sveikatos priežiūros specialisto studijų programos kompensacijai visa gauta suma turi būti grąžinta ASPĮ, jeigu pažeidžiama Aprašo 9 punktas ir sutarties su ASPĮ sąlygos.

30. Gydytojui rezidentui / studijuojančiam sveikatos priežiūros specialistui / visuomenės sveikatos specialistui negrąžinus ASPĮ/VSB lėšų Apraše numatytais atvejais per sutartyje numatytus terminus, ASPĮ/VSB privalo kreiptis dėl lėšų išieškojimo teismine tvarka.

31. ASPĮ/VSB, vadovaudamasi pasirašyta sutartimi su Savivaldybės administracija, grąžintą ne ginčo tvarka arba išieškotą sumą privalo grąžinti į Savivaldybės biudžetą.

32. Dėl gydytojo rezidento / studijuojančio sveikatos priežiūros specialisto / visuomenės sveikatos specialisto sveikatos būklės (ar ligos), kuriai esant gydytojas rezidentas / sveikatos priežiūros specialistas / visuomenės sveikatos specialistas nebegali dirbti sutarto darbo pagal įgytą profesiją, gydytojas rezidentas / studijuojantis sveiktos priežiūros specialistas / visuomenės sveikatos specialistas atleidžiamas nuo pareigos grąžinti ASPĮ išmokėtą finansinę paramą.

33. ASPĮ / VSB atsako už pateiktos informacijos ir duomenų teisingumą ir sutartinių įsipareigojimų vykdymą.

34. ASPĮ / VSB už gautas lėšas atsiskaito Savivaldybės administracijos ir įstaigos sutartyje nustatyta tvarka ir terminais.

35. Ne pagal paskirtį panaudotos lėšos iš asmenų turi būti grąžinamos arba išieškomos teisės aktų nustatyta tvarka ir rėmimas nutraukiamas.

**VI SKYRIUS**

**BAIGIAMOSIOS NUOSTATOS**

36. Tai, kas nereglamentuota apraše, sprendžiama taip, kaip numatyta kituose Lietuvos Respublikos teisės aktuose.

37. Aprašą tvirtina, keičia ir pildo Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_

Finansinės paramos rezidentams, studijuojantiems sveikatos priežiūros specialistams atvykstantiems

dirbti į Rokiškio rajono asmens sveikatos priežiūros

įstaigas, skyrimo tvarkos aprašo

priedas

**(Prašymo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Įstaigos pavadinimas)

Rokiškio rajono savivaldybės

merui

**PRAŠYMAS**

**DĖL FINANSINĖS PARAMOS SKYRIMO**

**\_\_\_\_\_\_\_\_\_\_\_\_\_\_**

(data)

\_\_\_\_\_\_\_\_\_\_\_\_\_\_\_\_

(sudarymo vieta)

|  |
| --- |
| **1. Asmens sveikatos priežiūros įstaigos/ visuomenės sveikatos priežiūros įstaigos kontaktiniai duomenys:** |
| **2. Gydytojo rezidento, studijuojančio sveikatos priežiūros specialisto, studijuojančio visuomenės sveikatos specialisto kuriam prašoma skirti finansinę paramą, kontaktiniai duomenys:**Vardas PavardėGyvenamosios vietos adresas Telefonas El. paštas |
| **3. Gydytojo rezidento, studijuojančio sveikatos priežiūros specialisto, studijuojančio visuomenės sveikatos specialisto studijų pavadinimas, studijų trukmė, studijų kaina, mokymosi įstaiga** |
| **4. Pateikiami motyvai dėl gydytojo rezidento, studijuojančio sveikatos priežiūros specialisto, studijuojančio visuomenės sveikatos specialisto reikalingumo** (įvertinamas atitinkamos kvalifikacijos gydytojų, slaugytojų, kitų specialistų skaičius Rokiškio rajone, specialistų amžius, įstaigos paslaugų plėtros prognozės ir kitus aspektus). |
| **5. Prašoma lėšų suma**  |
| **6. Pridedami dokumentai:****□** asmens tapatybę patvirtinančio dokumento kopija, ........lapai;**□** rezidentūros studijas, sveikatos priežiūros specialisto, visuomenės sveikatos specialisto studijas patvirtinančių dokumentų kopija, pažyma apie studijas arba studento pažymėjimo kopija ....... lapai;□ kita (nurodyti), ...... lapai. |

|  |  |  |  |  |
| --- | --- | --- | --- | --- |
| *(Įstaigos atstovas, -ė)* |  | *(parašas)* |  | *(vardas ir pavardė)* |

|  |  |  |  |  |
| --- | --- | --- | --- | --- |
| *(Rezidentas, -ė, sveikatos priežiūros specialistas, -ė, visuomenės sveikatos specialistas, -ė)* |  | *(parašas)* |  | *(vardas ir pavardė)* |